钦定古今图书集成/明伦汇编/氏族典/第235卷 > 张肃
## 钦定古今图书集成/明伦汇编/氏族典/第235卷 > 张肃

按《前凉录》：肃，寔之叔父也。为建威将军、西海太守。刘
曜逼长安，肃闻京师危迫，请为先锋入援。寔以肃年
老，弗许。肃曰：“狐死首丘，心不忘本。锺仪在晋，楚弁南
音。肃受晋宠，剖符列位，难至不奋，何以为人臣？”寔曰：
“门户受重恩，自当合族效死，忠卫社稷，以申先公之
志。但叔父春秋已高，气力衰竭，军旅之事，非耆耄之
所堪也。”乃止。及闻长安不守，愍帝蒙尘，悲愤而卒。